飲聖俞西軒
作者：韓維
朝代：宋

paragraphs: 歡常以飲合，歡意則非外。
今吾二三子，共此西軒會。
主人吾儒秀，言與二雅配。
酒行倡大論，文字略瑣碎。
上言評人物，要當本諸內。
下言譏爲學，不以滿自概。
唐之衆詩人，區別各異派。
一經君子評，斂鑿棄秕糒。
予曰吾聖俞，名足通後代。
答我文如韓，尚有六經在。
况吾何所立，聞譽若抱躉。
聖俞善誘掖，斯語不無戒。
意欲令吾曹，事業進以大。
我雖頑無能，聞此亦健快。
呼觴滿自引，不畏坐客怪。
歸來書短篇，聊以記所佩。